**Reglur um akstursþjónustu fatlaðs fólks**

Reglur þessar eru settar skv. 29. gr. laga um félagsþjónustu sveitarfélaga nr. 40/1991, með síðari breytingum og lögum um þjónustu við fatlað fólk með langvarandi stuðningsþarfir nr. 38/2018. Einnig er stuðst við leiðbeiningar félagsmálaráðuneytisins fyrir sveitarfélög um akstursþjónustu fyrir fatlað fólk. Á grundvelli samnings sinnir Félagsþjónusta Suðurnesjabæjar þjónustu við íbúa Sv. Voga samkvæmt reglum þessum.

**1.gr.**

**Réttur til akstursþjónustu og inntak hennar**

Suðurnesjabær veitir fötluðu fólki kost á akstursþjónustu í samræmi við það  
almenna markmið laga að skapa fötluðu fólki skilyrði til að lifa sem eðlilegustu lífi miðað við getu hvers og eins og jafna aðstöðumun sem kann að vera til staðar milli fatlaðs fólks og ófatlaðs við aðgengi að almenningsfarartækjum. Tryggja skal að fötlun einstaklinga komi ekki í veg fyrir að þeir geti stundað atvinnu, nám og/eða notið tómstunda og afþreyingar. Er átt við þá atvinnu, nám og/eða tómstundir sem hinn fatlaði einstaklingur hefur valið sér.

**2. gr.**

**Notendur þjónustunnar**

Forsendur úthlutunar akstursþjónustu skv. reglum þessum eru eftirfarandi:

a) Að notandi eigi lögheimili í sveitarfélaginu

b) Að notandi geti ekki nýtt sér almenningsfarartæki vegna fötlunar

Skilyrði fyrir þjónustu er að notandi eigi allra jafna ekki rétt á niðurgreiddri akstursþjónustu frá öðrum aðilum eða rétt á akstri skv. öðrum lögum, reglugerðum eða reglum.

Reglur þessar taka ekki til þeirra sem eru eldri en 67 ára. Hafi einstaklingur sem orðinn er 67 ára talist fatlaður samkvæmt lögum um málefni fatlaðra og notað akstursþjónustu fatlaðs fólks áður en hann náði þeim aldri á hann rétt á því áfram á meðan þörf krefur.

*Akstursþjónusta fyrir fötluð börn*

Forráðamenn barna geta sótt um akstur samkvæmt reglum þessum. Meta skal hvort þörf sé á að börn yngri en 6 ára séu í fylgd fullorðins einstaklings þegar þau ferðast með akstursþjónustu fatlaðs fólks. Þurfi barn bílstól er það ábyrgð foreldra að útvega hann. Reglur þessar taka ekki til skólaaksturs barna í grunnskóla. Með skólaakstri er átt við allan akstur á skólatíma þ.m.t. á þeim tíma sem barn dvelur í lengri viðveru á vegum skólans.

**3. gr.**

**Skilgreiningar á ferðum, fjöldi ferða og þjónustusvæði**

Þjónustusvæði akstursþjónustunnar miðast við Suðurnes (Suðurnesjabær, Reykjanesbær, Vogar og Grindavík). Viðmið um ferðafjölda skulu taka mið af þörfum hvers og eins en ekki fara yfir 80 ferðir á mánuði. Þegar um er að ræða ferðir vegna atvinnu eða náms skal miða við að hver og einn notandi fái eins margar ferðir og eðlilegt má telja að sú atvinna eða nám kalli á. Auk þess á einstaklingur rétt á að lágmarki tveimur ferðum þá daga sem viðkomandi sækir þjónustu á þjónustustofnanir eða aðra nauðsynlega þjónustu sem veitt er fötluðu fólki. Ferðir vegna afþreyingar eða tómstunda skulu metnar í samráði við hvern og einn.

**4. gr.**

**Umsóknarferli**

Umsókn um akstursþjónustu er að finna á heimasíðu og á skrifstofu sveitarfélagsins.

Umsækjandi getur veitt öðrum skriflegt umboð til að sækja um fyrir sína hönd. Í  
umsókn þarf að koma fram ástæða og rökstudd ósk um fjölda ferða og fyrirhugað erindi. Einnig þarf að meta aðstæður og færni umsækjanda. Með umsókn skulu fylgja öll nauðsynlegt gögn s.s. læknisvottorð eða greining á fötlun. Umsóknir eru lagðar fyrir afgreiðslufund félagsþjónustunnar eftir að umsókn og gögn hafa borist. Umsókn er fyrst og fremst metin á grundvelli möguleika umsækjanda til að nýta sér þjónustu almenningsvagna eða aðra ferðamöguleika.

**5. gr.**

**Upplýsingaöflun og samvinna**

Aðstæður umsækjanda eru kannaðar svo fljótt sem unnt er eftir að umsókn hefur borist. Öflun gagna og upplýsinga fer fram í samvinnu og samráði við umsækjanda. Við meðferð umsóknar og ákvarðanatöku skal hafa samvinnu og samráð við umsækjanda eftir því sem unnt er en að öðrum kosti við persónulegan talsmann hans eða umboðsmann hans ef við á. Persónulegur talsmaður skal leggja fram samkomulag við hinn fatlaða , sbr. ákvæði 1. mgr. 7. gr. laga nr. 88/2011 um réttindagæslu fyrir fatlað fólk. Umboðsmaður skal framvísa skriflegu umboði.

**4. gr.**

**Pantanir og gjaldtaka**

Notendur panta þjónustu hjá þjónustuaðila akstursþjónustu sveitarfélagsins. Pantanir skulu að jafnaði berast sólarhring fyrir áætlaðan ferðatíma og eigi síðar en fyrir kl. 16. daginn áður. Notendur skulu veita upplýsingar fyrirfram um fastar ferðir næstu vikur eða mánuði t.d. vegna vinnu eða skólagöngu til að þjónustuaðilar geti leitað hagræðis við skipulagningu ferða. Afpöntun ferða skal fara fram með a.m.k. 2 klst. fyrirvara, að öðrum kosti telst ferðin með í upp­gjöri bæði gagnvart sveitarfélagi og notanda. Mæti notandi ekki á upphafsstað ferðar á tilsettum tíma telst ferðin einnig með í uppgjöri gagnvart sveitarfélagi og notanda.

Fargjöld notenda fyrir akstursþjónustu, þ.e. fyrir fasta ferð, tilfallandi ferð og aðra farþega, taka mið af almenningssamgöngum og eru ákvörðuð í gjaldskrá sveitarfélagsins. Fargjald fyrir aðra farþega er það sama og fyrir notandann.

**6. gr.**

**Tilhögun ferða**

Ferð er skilgreind í reglum þessum sem akstur frá A til B innan þjónustusvæðis. Notendur skulu vera tilbúnir til brottfarar í anddyri brottfararstaðar á umsömdum tíma. Við sérstakar aðstæður skal veita notenda aðstoð við að komast frá brottfararstað í bílinn. Ekki er beðið á meðan notandi sinnir erindi sínu. Akstursþjónusta fyrir fatlað fólk er sérhæfð þjónusta og þurfa notendur því að vera viðbúnir töfum eða breytingum á áætlun s.s. vegna færðar og umferðatafa á annatíma. Akstursþjónustan byggist á samnýtingu ökutækja þannig að fleiri en einn notandi ferðast að jafnaði saman. Bílstjórum er ekki heimilt að sinna sendiferðum fyrir notendur. Notandi sem ekið er til læknis er heimilt að hringja eftir akstri til baka að viðtali loknu enda hafi það ekki vitað fyrirfram hve viðtalið tæki langan tíma.

**7. gr.**

**Aðrir farþegar og aðstoðarmenn**

Notanda er heimilt að hafa með sér einn farþega og greiðir notandinn þá sama gjald fyrir hann. Börn undir sex ára aldri í fylgd með fötluðum foreldrum greiða ekkert gjald. Geti notandi ekki ferðast einn, getur akstursþjónustan krafist aðstoðarmanns með honum. Fyrir aðstoðarmann er ekki greitt fargjald.

**8. gr.**

**Öryggi og tengd atriði**

Akstursþjónusta er í höndum verktaka sem sinnir þjónustu skv. samning við Suðurnesjabæ. Allur bílakostur er útbúinn samkvæmt reglugerð um gerð og búnað ökutækja og er öryggisprófaður. Akstursaðili tekur á sig ábyrgð á ráðningu bifreiðastjóra og að starfsmenn séu með fullgild ökuréttindi, aukin ökuréttindi og hafi sótt skyndihjálparnámskeið. Óheimilt er að ráða starfsmann til akstursþjónustu sem hlotið hefur refsidóm fyrir brot á ákvæðum XXII.XXIII. eða XXIV. kafla almennra hegningarlaga nr. 19/1940 með síðari breytingum. Hafi umsækjandi gerst sekur um brot á ákvæðum annarra laga skal meta áhrif þess á hæfni viðkomandi til að gegna starfi sem bifreiðastjóri. Við ráðningu skal liggja fyrir sakavottorð og heimild til að afla upplýsinga úr sakaskrá.

Öryggismyndavélar eru í öllum bifreiðum framkvæmdaraðila til að auka öryggi og eftirlit bæði fyrir farþega og bílstjóra. Gögn verða aðgengileg í þrjátíu daga en síðan verður þeim eytt. Ekki verður farið yfir upptökur nema tilefni gefist til. Atvikaskrá ber að gera hjá báðum aðilum, skrifstofu Suðurnesjabæjar sem hefur umsjón með akstursþjónustunni og akstursaðila sem er verktaki. Þar ber að skrá atvik og kvartanir sem upp kunna að koma og vinna til úrlausna með aðilum.

**9. gr.**

**Annars konar akstursþjónusta**

Akstursþjónusta samkvæmt reglum sveitarfélags getur einnig tekið til þess fyrirkomulags að starfsfólk aki bifreið sinni í þágu fatlaðs einstaklings, til dæmis sem hluti af stuðningsþjónustu.

Akstursþjónusta getur einnig tengst framkvæmd notendastýrðrar persónulegrar aðstoðar (NPA). Einstaklingsbundna samninga um slíkt fyrirkomulag skal gera milli notanda, starfsmanns og sveitarfélags þar sem kveðið er á um greiðslu kostnaðar. Í samningi skal jafnframt koma fram hvaða tryggingavernd sé til staðar fyrir hagsmuni notanda og starfsmanns. Einnig hvernig farið skuli með tjónstilvik, greiðslu sjálfsábyrgðar og þess háttar atriði.

**10. gr.**

**Varðveisla gagna, trúnaðar og aðgangur að gögnum**

Málsgögn er varða persónulega hagi einstaklinga skulu varðveitt með tryggilegum hætti. Hafi starfsmenn og fulltrúar í fjölskyldu- og velferðarráði kynnst einkahögum umsækjanda eða annarra í starfi sínu er þeim óheimilt að fjalla um þau mál við óviðkomandi nema að fengnu samþykki viðkomandi. Umsækjandi á rétt á að kynna sér upplýsingar úr skráðum gögnum sem varða mál hans að svo miklu leyti sem það stangast ekki á við trúnað gagnvart öðrum. Ökumenn og aðrir starfsmenn akstursþjónustu fatlaðs fólks skulu skrifa undir yfirlýsingu um trúnað. Trúnaðarskylda helst þó að látið sé af starfi.

**11. gr.**

**Málskotsréttur**

Telji umsækjandi á rétt sinn hallað skv. reglum þessum getur hann skotið afgreiðslu félagsþjónustunnar til fjölskyldu- og velferðarráðs Suðurnesjabæjar, Sunnubraut 4, og skal það gert skriflega innan 4 vikna frá því að umsækjanda berst vitneskja um synjun. Fjölskyldu og velferðarráð skal fjalla um umsókn og taka ákvörðun svo fljótt sem unnt er. Umsækjandi getur skotið ákvörðun fjölskyldu- og velferðarráðs til Úrskurðarnefndar velferðarmála: félagsþjónusta og húsnæðismál Katrínartúni 2, 105 Reykjavík. Skal það gert inna þriggja mánaða frá því að tilkynning barst um ákvörðunina*.* [*https://www.urvel.is/malaflokkar/felagsthjonusta-og-husnaedismal/*](https://eur04.safelinks.protection.outlook.com/?url=https%3A%2F%2Fwww.urvel.is%2Fmalaflokkar%2Ffelagsthjonusta-og-husnaedismal%2F&data=04%7C01%7Cmariaros%40sudurnesjabaer.is%7C3bdb6383acd5463c1c0608d8fce80339%7C42ff90a10939468eabbf2d10b05c0601%7C0%7C0%7C637537421314276356%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=NhrA0xQeyc221uoV9TmxqpNauP0vYxjOMQJJTj3iZi0%3D&reserved=0)

**12. gr.**

**Gildistaka**

*Reglur þessar voru samþykktar í Fjölskyldu og velferðarráði þann 15.4.2021 og af bæjarstjórn þann 5.5.2021.*